《谢叠山遗琴诗为新安吴素江明经赋》
清代·陈权巽

运穷江左天源涸，六陵风雨日萧索。玉雁珠凫飞满天，孤琴破土久无著。

燕中流落转吴中，无人宝此三尺桐。吴君雅有古琴癖，摩挲拂拭生英风。

抹眵檐前细审视，署名隐见叠山氏。铭辞十六自成文，东山之桐西山梓。

快哉神物欣收藏，题诗徵事徒茫茫。清风亮节照白日，何劳秃管重低昂。

不如高置百壶酒，招邀壮士一濡首。酒酣耳热剑欲鸣，便取遗琴试挥手。

一弹再鼓悲风生，骈驰杂糅神魂惊。崖山怒涛忽千尺，何人恸哭西台声。

凄凄切切欲愁绝，绝似兰亭水呜咽。朱鸟归来陵谷变，万里游魂肝胆裂。

浮云柳絮随飞扬，徘徊顾慕哀以长。仿佛建阳东向日，悯忠寺里夜徬徨。

请君推手勿终曲，座上有人泪盈掬。烟沈月落冬青寒，杜鹃啼断春山绿。

玉带生，竹如意，灵物由来不终閟。松间石上遇知音，从此长留在天地。

作者简介：陈权巽，字占甫，鄞县人。诸生。有《箫楼诗稿》。